**Päiviö Pihan tarina perintöarkustaan**

Pienenä minulla oli pieni ”arkku” pikkupojan tavaroiden säilyttämistä varten. Veli Martti maalasi sen siniseksi, mutta alkuperäinen haalea vihreä väri kyllä löytyy joistakin paikoista. ”Harkun” tekijä oli äitini isä Kustaa Hellman, Helkkilän isäntä, kunnallisten asioiden hoitaja ja myös kätevä seppä (takoi muuten kylän ensimmäiset veitset ja kahvelit, joita sitten lainattiin talojen merkittäviin tilaisuuksiin). Harkun hän valmisti ehkä 1870-luvulla. Kun hänen poikansa Onni opiskeli Turussa 1890-luvulla, oli tämä saanut harkun käyttöönsä tavaroidensa säilyttämistä ja kuljetusta varten. Se oli siis eräänlainen senaikainen ”salkku”. Suorastaan riemukas on Onnin myöhemmin kirjoittaman kirjan ”Raumlaist knekku” loppupuolen tarina ”KUMSEL FAARTILL MNÄÄ KERRAN TURUST LÄKSI”. Siinä sivupääosassa näyttelee juuri harkku, arkku tai ”merimiäkistu”, varmasti juuri se, joka minulla on perintönä. ”Se kist ol meijäm pappa vainan tekone, ja hän se ol maalannukki viherjäiseks”. Tarinassa harkku mainitaan toistakymmentä kertaa. Sen kunniaksi ohessa on kuva tästä tärkeästä esineestä.

Tarinan kertoja Päiviö Piha on vuonna 1924 syntynyt Kustaan sukuhaaramme jäsen. Hän asuu tätä nykyä Helsingissä ja seuraa edelleen aktiivisesti Hellman-suvun vaiheista kertovaa perinnetietoa.